Den lokale ildsjelen Shirley Bottolfsen i Bodø har ifølge henne selv brukt 29.000 kroner på å betale hjemreise for romfolket, skriver Avisa Nordland.

Første gang sendte hun en gruppe hjem med fly. Men disse er nå kommet tilbake.

– De er tilbake alle unntatt en. I tillegg er flere i familien kommet. Det er veldig leit, for jeg ville gjerne hjelpe dem. Men når jeg blir misbrukt på denne måten, er det ikke noe koselig, sier Bottolfsen til NRK.no.

Reiste ikke hjem

Hun har møtt de flere steder i byen, og de kommer og spør henne etter mer hjelp.

En annen gruppe med romfolk, som den siste uka fikk slå opp teltene sine i biskopens hage i Bodø, sa i juli at de hadde tjent så godt på tigging og flaskesamling at de skulle reise hjem til Romania, men slik gikk det ikke.

Ifølge Bottolfsen ble familien igjen i Oslo med 8000 kroner som skulle dekke reise videre til Romania.

– De lovet meg å bruke pengene på å komme seg videre til Romania, men de beholdt pengene og ble i Oslo.

– Burde ikke du ha vært forberedt på det?

– Jeg hadde håpet at de ikke ville komme tilbake, men jeg kan tydeligvis ikke stole på dem. Jeg var nok naiv. Jeg ønsker jo å tro på folk. De virker troverdige, og jeg ønsket å hjelpe.

– Veldig skuffet

VIDEO: 30. juli 2012 får de rumenske tiggerne i Bodø betalt hjemreisen til Romania. Men de sier også at de kan tenke seg å komme tilbake. Du trenger javascript for å se video. VIDEO: 30. juli 2012 får de rumenske tiggerne i Bodø betalt hjemreisen til Romania. Men de sier også at de kan tenke seg å komme tilbake.

Pengene har hun samlet inn på Facebook og gjennom bekjente. Dette har gått til mat, klær og hjemreise.

– Jeg blir veldig trist, for dette går ut over andre. Vi vil jo fortsette å hjelpe, men dette er bortkasta penger, sier Bottolfsen.

– Jeg er lei meg og skuffet, men dette er livets gang.

– Vil du hjelpe dem igjen?

– Nei, når de har råd til å dra tilbake og kjøpe bil, så trenger de ikke min hjelp.

Gir ikke opp

Hun kommer likevel ikke til å gi opp å hjelpe sultne mennesker.

– Jeg kommer aldri til å nekte noen mat, selv om noen utnytter meg. Til jul blir det ny innsamling av mat til vanskeligstilte mennesker.